钦定古今图书集成/明伦汇编/人事典/第110卷 > 《遵生八笺》 > 《春季摄生消息论》
## 钦定古今图书集成/明伦汇编/人事典/第110卷 > 《遵生八笺》 > 《春季摄生消息论》

春三月，此谓发陈。天地俱生，万物以荣。夜卧早起，广
步于庭，披发缓行，以使志生。生而勿杀，与而勿夺，赏

益甘，以养脾气。春阳初升，万物发萌，正二月间，乍寒
乍热，高年之人，多有宿疾。春气所攻，则精神昏倦，宿
病发动。又兼去冬以来，拥炉薰衣，啖炙炊煿成积，至
春因而发泄，致体热头昏，壅隔涎嗽，四肢倦怠，腰脚
无力，皆冬所蓄之疾，常当体候。若稍觉发动，不可便
行疏利之药，恐伤脏腑，别生馀疾。惟用消风和气，凉
膈化痰之剂，或选《食治方》中，性稍凉利饮食，调停以
治，自然通畅。若无疾状，不可吃药。春日融和，当眺园
林亭阁虚敞之处，用摅滞怀，以畅生气。不可兀坐，以
生他郁。饮酒不可过多。人家自造米面团饼，多伤脾
胃，最难消化。老人切不可以饥腹多食，以快一时之
口，致生不测。天气寒暄不一，不可顿去绵衣。老人气
弱骨疏，体怯风冷，易伤腠里。时备夹衣，遇煖易之，一
重渐减一重，不可暴去。

刘处士云：“春来之病，多自冬至后夜半一阳生，阳气
吐，阴气纳，心膈宿热与阳气相冲，两虎相逢，狭道必
斗矣。至于春夏之交，遂使伤寒虚热时行之患，良由
冬月焙火食炙，心膈宿痰流入四肢之故也。当服祛
痰之药以导之，使不为疾，不可令背寒，寒即伤肺，令
鼻塞咳嗽，身觉热甚，少去上衣，稍冷莫彊忍，即便加”
服。肺俞，五脏之表。胃俞，经络之长。二处不可失寒热
之节。谚云：“避风如避箭。避色如避乱。加减逐时衣。少
餐申后饭”是也。

春三月，六气十八候，皆正发生之令，毋覆巢杀，毋破
卵，毋伐林木。

《千金方》云：“春七十二日，省酸增甘，以养脾气。”

《金匮要略》云：“春不可食肝，为肝旺时，以死气入肝，伤
魂也。”

《养生论》曰：“春三月，每朝梳头一二百下，至夜卧时，用
热汤下盐一撮，洗膝下，至足方卧，以泄风毒脚气，勿
令壅塞。”

《云笈七签》曰：“春正二月，宜夜卧早起。三月宜早卧早
起。”

又曰：“春三月，卧宜头向东方，乘生气也。”

春气温，宜食麦以凉之，不可一于温也。禁吃热物，并
焙衣服。

《参赞》曰：“春伤于风，夏必飧泄。”

《千金翼方》曰：“春甲乙日，忌夫妇容止。”

又曰：“春夏之交，阴雨卑湿，或饮汤水过多，令患风湿，
自汗体重，转侧不能，小便不利，作他治，必不救，惟服
五苓散效甚。”

春三二月，勿食小蒜、百草心芽。肝病宜食麻子、豆、李
子。禁辛辣。

三春合用药方

细辛散

老人春时多昏倦当服。明目和脾，除风气，去痰涎，男女通用。

细辛一钱，去土　川芎一钱　甘草炙，五分

作一服。水煎六分，热呷。可常服。

菊花散

老人春时热毒风气，上攻颈项，头痛面肿，及风热眼涩。宜服：

甘菊花前胡旋复花芍药元参防风各一两

共为末，临睡酒调二三钱送下。不能酒，以米汤饮下。

惺惺散

春时头目不利，昏昏如醉，壮热头疼腰痛，有似伤寒，宜服《惺惺散》。

桔梗一两，　细辛五钱，　人参五钱，　茯苓一两，
瓜蒌仁五钱，　白术土炒，一两。

共为末，炼蜜为丸，如弹子大，每服一丸，温汤化下。

神效散

《老人》春时多偏正头风。

旋复花一两，焙　白僵蚕微炒，去丝，六钱　石膏五
分

用葱捣。同药末杵为丸。桐子大。每用葱茶汤下二丸。即效。

坠痰饮子

治老人春时胸膈不利，或时烦闷。

半夏山东出者，用白汤洗淋十馀次，为末　生姜一
大块如指二节　枣子七枚

用半夏末二钱。入姜枣。用水二锺。煎至七分。临卧去姜枣服。

延年散

老人春时宜服，进食顺气。

广陈皮四两，浸洗去里白衣　甘草二两，为末　盐
二两半，炒燥

右三味，先用热汤洗去苦水五六遍，微焙，次将甘草末并盐蘸上，两面焙干，细嚼三二片，以通滞气。

黄芪散

治老人春时诸般眼疾发动，兼治口鼻生疮。

黄芪一两　川芎一两　防风一两　甘草五钱
白蒺藜炒，去刺尖，一两　甘菊花五分

共为末，每服二钱，空心早服，米汤饮下，日午临睡三时服之。暴赤风毒，昏涩痛痒，并皆治之。外障久服方退，忌房室火毒之物。患眼切忌针烙出血，大损眼目。

黍粘汤

治老人春时胸膈不快，痰涌气噎，咽喉诸疾。

黍粘子三两，炒香为末　甘草半两，炙

共为细末，每服一钱，食后临卧服。

升麻子散

肝有病即目赤，眼中生努肉晕膜，视物不明，宜服之。

升麻、黄芩各八分，　山栀七分，　黄连七分，　决明
子、车前子各一钱，　干姜七分，　龙胆草五分，　充
蔚子五分。

共为末，空心服二三钱，白汤下。